b'\n_START_ARTICLE_\nRanulf Flambard\n_START_PARAGRAPH_\nRanulf Flambard (ogs\xc3\xa5 kalt Ralph Flambard; f\xc3\xb8dt ca. 1060 i Normandie, d\xc3\xb8d 5. september 1128 i Durham i England) var biskop av Durham og rikskansler i England under Vilhelm II av England.\n_START_SECTION_\nBakgrunn\n_START_PARAGRAPH_\nRanulf var uektef\xc3\xb8dt s\xc3\xb8nn av en normannisk sogneprest i Bayeux bisped\xc3\xb8mme. Han reiste tidlig til England, og ble tilknyttet Vilhelm Is kanselli. Han ble et kjent medlem av hoffet, og ble mislikt av baronene som kalte ham Flambard p\xc3\xa5 grunn av hans talenter som urostifter. Samtidig fikk Ranulf et rykte som en dyktig \xc3\xb8konom.\n_START_SECTION_\nKongens mann\n_START_PARAGRAPH_\nDet ser ut til at han hadde en sentral rolle i utarbeidingen av Domesday Book i 1086. Han nevnes der som kleriker med eiendommer i b\xc3\xa5de Hampshire og Oxfordshire._NEWLINE_Etter Vilhelm Is d\xc3\xb8d ble han kapellan for biskop Maurice av London, som han tidligere hadde jobbet for i kanselliet._NEWLINE_Under Vilhelm Rufus vendte Ranulf snart tilbake til kongelig tjeneste. Han blir gjerne beskrevet i kildene som kongens kapellan, men kalles ogs\xc3\xa5 skattmester og det ser ut til at det var finansene som var hans viktigste arbeidsomr\xc3\xa5de. Kr\xc3\xb8nikene nevner ham i forbindelse med den voldsomme skattleggingen som fant sted mellom 1087 og 1100. Han ble selv sv\xc3\xa6rt rik i denne perioden, fordi han satt med flere innbringende kirkelige embeter. Ranulf bestyrte personlig seksten abbedier og bisped\xc3\xb8mmer som ble holdt ubesatt i strid med kirkeloven.\n_START_SECTION_\nBiskop\n_START_PARAGRAPH_\nI 1099 ble han utnevnt til biskop av Durham._NEWLINE_Da Henrik I kom p\xc3\xa5 tronen ble Ranulf raskt arrestert. Han ble satt i Tower of London, hvor han ikke bare ble den f\xc3\xb8rste fangen i festningen, men ogs\xc3\xa5 den f\xc3\xb8rste som r\xc3\xb8mte derfra. Han skal ha f\xc3\xa5tt smuglet inn et tau i en vint\xc3\xb8nne, og brukte dette til \xc3\xa5 klarte ned fra sitt vindu p\xc3\xa5 toppen av White Tower. Etter flukten kom han seg over Den engelske kanal og s\xc3\xb8kte tilflukt hos kongens bror, Robert Curthose, hertug av Normandie._NEWLINE_Som hertugens r\xc3\xa5dgiver presset han Robert til \xc3\xa5 kreve den engelske tronen. Robert invaderte i 1101, men m\xc3\xa5tte i Alton-traktaten frasi seg sitt krav p\xc3\xa5 tronen. Han bel\xc3\xb8nnet allikevel Ranulf med Lisieux bisped\xc3\xb8mme._NEWLINE_Etter at Henrik slo Robert ved Tinchebray i 1106 var Ranulf en av de f\xc3\xb8rste som sluttet fred med ham, og han fikk vende tilbake til bispesetet i Durham. Han trakk seg tilbake fra politikken, og ble erstattet av den nye skattmesteren Roger av Salisbury og rikskansler Geoffrey Rufus._NEWLINE_Ranulf tilbrakte resten av sitt liv i Durham. Han skapte skandale der ved \xc3\xa5 leve et utsvevende liv og ved \xc3\xa5 f\xc3\xa5 minst to s\xc3\xb8nner, som han kj\xc3\xb8pte embeter til f\xc3\xb8r de hadde kommet i ten\xc3\xa5rene. P\xc3\xa5 den annen side ble han ogs\xc3\xa5 kjent som kirkebygger. Durhamkatedralen som hadde blitt p\xc3\xa5begynt av forgjengeren William av St. Carilef ble nesten ferdig under Ranulf. Han stod ogs\xc3\xa5 for andre byggearbeider, blant annet befestningen av Durham, Norham Castle og Mottisfount Priory.'